Zsa Zsa Gabor

D **Zsa Zsa Gabor** [] (* 6. Februar 1917 z Budapest, Eschtrych-Ungarn as *Sári Gábor,* au as *Zsuzsanna Sári Gábor*; † 18. Dezämber 2016 z Los Angeles, Kalifornie) isch e US-amerikanisch-ungarischi Schauspiileri gsii. Si het in Film wie *Moulin Rouge* un *Im Zeichen des Bösen* mitgspiilt, mer het si aber in dr Hauptsach gchänt dur ihr glamouröses Privatlääbe mit acht Manne.

## Lääbe
D Zsa Zsa Gabor isch as zwooti Dochter vum ungarische Garde-Offizier Vilmos Gábor (1884–1962) un syre Frau, dr Schauspiileri Janci „Jolie“ Tilleman Gábor (au Jólie Sári, 1896–1997), uf d Wält chuu. Baidei Elter sin Jude gsii. Si het zwoo Schweschtere ghaa, d Magda Gabor (1914–1997) un d Eva Gabor (1919–1995). Anne 1936 het di dodmol 19-Jehrig e Scheniwettbewärb zur Miss Ungarn gwunne. Noch ere Uusbildig an dr Wiener Musikakademy het dr Richard Tauber ere ne Roll in dr Operette *Der Singende Traum* gee. 

Anne 1941, noch em Änd vu ihre erschte Eh mit eme tirkische Diplomat, isch si wie ihri Schweschter Eva uf Hollywood gange, go dert as Schauspiileri z schaffe. D Gabor het ab 1952 in rund fufzg zmaischt chlainere Film un in e Huffe Färnsehproduktione mitgwirkt, doderfir isch si 2004 mit dr Mitglidschaft in dr *B-Movie Hall Of Fame* gehrt woree. Im Film *Moulin Rouge* vu 1952, wu s Lääbe vum Moler Henri de Toulouse-Lautrec dargstellt het, het d Zsa Zsa Gabor d Sängeri Jane Avril gspiilt. 

Mer chännt si aber vor allem dur e Huffe Affäre, Skandal, Schaidige un Belaidigungsprozäss, wun ere sogar e 3-dägige Gfängnisufenthalt brocht ghaa hän. D Gabor het sin vylmol churze Ehe mit Millionär e Vermegen iberchuu, wu vor allem us Immobilien un Schmuck bstanden isch. Ihri Sälbschtdarstellig het derzue gfiert, ass si in *The Film Encyclopedia* vum Ephraim Katz di dyyrscht Kurtisane syt dr Madame de Pompadour gnännt woren isch. Am 27. Novämber 2002 isch d Gabor in e Verchehrsuufall uf em Sunset Boulevard z Los Angeles verwicklet gsii. Si het zwai Mio. US-Dollar Schadesersatz iberchuu. Derno isch si im Rollstuel ghockt un isch vor allem wäge verschidene Chrankehuusufenthalt in dr Medie gsii.

Am 18. Dezämber 2016 isch d Zsa Zsa Gabor noch ere lange Chranket 50 Däg vor ihrem 100. Geburtsdag in ihre Villa z Los Angeles an dr Folge vun eme Härzinfarkt gstorbe.

### Ehe
D Zsa Zsa Gabor isch achtmol ghyote gsii:
# 1938–1941 mit em Burhan Asaf Belge (1899–1967), Prässeschef vum tirkische Usseminschterium.
# 1942–1947 mit em Conrad Nicholson Hilton (1887–1979), Hilton-Hotel-Grinder. Mit ihm het si ihri ainzig Dochter ghaa, d Constance Francesca Hilton (1947–2015).
# 1949–1954 mit em George Sanders (1906–1972), Schauspiiler.
# 1964–1966 mit em Herbert Hunter (1908–2008), Finanzberoter, Induschtriälle.
# 1966–1967 mit em Joshua S. Cosden, Jr., Gschäftsmann (texanische Elmagnat).
# 1975–1976 mit em Jack W. Ryan (1926–1991), Designer un Miterfinder vu dr Barbie-Buppe.
# 1977–1982 mit em Michael O’Hara, Aawalt
# seit 1986 mit em Frédéric Prinz von Anhalt (* 1943)

Anne 1982 het d Zsa Zsa Gabor dr Felipe de Alba (1924–2005) ghyrote. Die Hochzyt isch aber uugiltig gsii, wel d Gabor no mit em Michael O’Hara ghyrote gsii isch un d Zeremony vun eme Schiffskapitän, aber nit in internationale Gwässer durgfiert woren isch.

## Filmografy (Uuswahl)

## Uuszaichnige
* 1958: Golden Globe, Spezialuuszaichnig fir di glamouresescht Schauspiileri
* Stärn uf em Hollywood Walk of Fame (6925 Hollywood Blvd.)
* am 15. Juni 2011 isch en Asteroid noch ere gnännt wore, (166614) Zsazsa

## Literatur
* Gerold Frank: *Zsa Zsa Gabor. Die Geschichte meines Lebens.* Non-Stop-Bücherei, Berlin 1961.
* Zsa Zsa Gabor: *One lifetime is not enough.* Delacorte Press, New York 1991, ISBN 0-385-29882-X (zusammen mit Wendy Leigh)

## Weblink

* 
* ''Zsa Zsa Gabor.'', Yydrag im Who’s Who
* 
* 

## Fueßnote